Mjezynarodny folklorny festiwal Łužica

Mjezynarodny folklorny festiwal Łužica je najwjetše folklorne zarjadowanje we Łužicy a wotměje so wot lěta 1995 kóžde druhe lěćo w Budyšinje, Chrósćicach a Hochozy. Wot organizaciskeho komiteja Domowiny wuhotowany a wot załožby spěchowany festiwal traje wot štwórtka do njedźele a ma cyłkownje něhdźe 10.000 wopytowarjow.

Festiwal započnje so štwórtk wječor ze swjedźenskim ćahom po Budyšinje a swjatočnym zahajenjom na hrodźe. Pjatk wustupuja serbske a mjezynarodne skupiny w delnjołužiskej Hochozy. Sobotu a njedźelu su Chrósćicy srjedźišćo programa. Na Chróšćanskich burskich statokach wotměje so sobotu wodnjo folklorny a hudźbny program. Sobotny wječor z wulkim koncertom je dalši wjeršk festiwala. Njedźelu dopołdnja slěduja wjacerěčne kemše pod hołym njebjom a swjedźenski ćah wobdźělnikow po wsy ze zakónčacym programom na swjedźenskej łuce při sewjernej kromje wsy.

Serbska skupina Wusmuž tematizuje folklorny festiwal „Łužica“ we swojim spěwje Festiwal.

 Sobuskutkowacy 
Nimo serbskich a druhich słowjanskich rejowanskich a folklornych ansamblow su za čas festiwala skupiny ze wšeho swěta z hosćom we Łužicy, wosebje pak zastupjerjo narodnych mjeńšin. Dotal skutkowachu skupiny ze slědowacych krajow sobu:

 1995: wuchodoeuropske kraje (kašubska skupina z Pólskeje, skupina madźarskeje mjeńšiny ze Słowakskeje a Słowjenjo z Korutanskeje)
 1997: Awstriska, Čěska, Italska, Letiska, Pólska, Rumunska, Serbiska, baletowa skupina ze Španiskeje
 1999: Awstriska, Čěska, Madźarska, Pólska, Rumunska, Słowakska, Ukraina
 2001: Čěska, Georgiska, Chorwaća z Awstriskeje, Madźarska, Pólska, Rumunska
 2003: Bołharska, Čěska, Francoska, Letiska, Madźarska, Pólska, Rumunska
 2005: Awstriska, Cypernska, Francoska, Italska, Pólska, Ruska, Słowakska
 2007: Bołharska, Čěska, Indoneska, Mexiko, Pólska, Ruska, Španiska
 2009: Awstriska, Běłoruska, Čěska, Georgiska, Kolumbiska, Madźarska, Rumunska, Słowjenska
 2011: Čěska, Chinska, Pólska, Słowakska, Turkowska, Vietnam
 2013: Awstralska, Jakutska, Kanada, Awstriska, Pólska, Słowakska, Čěska, Madźarska
 2015: Estiska, Georgiska, Indiska, Mexiko, Paraguay, Słowakska, Słowjenska, Čěska, Madźarska
 2017: Běłoruska, Burundi, Čěska, Egyptowska, Grjekska, Chorwatska (Češa), Italska, Kolumbiska, Madźarska (Słowacy), Norwegska, Pólska (Goralojo), Rumunska (Madźarojo), Słowakska, Zjednoćene staty
 2019: Algeriska, Awstriska (Hrodowska), Boliwiska, Čěska, Georgiska, Madźarska, Nepal, Peru, Pólska, Ruska, Sewjerna Makedonska, Słowakska, Słowjenska

 Wotkaz 
 Oficielna webstrona

Kategorija:Serbstwo
Kategorija:Hudźbny festiwal
Kategorija:Budyšin
Kategorija:Chrósćicy
Kategorija:Domowina